Min kæreste og jeg bookede et værelse, i to uger, i god tid og havde derfor lejet værelset til en MEGET billig pris. Vi havde derfor ikke særlige mange forventninger til stedet, men da vi kom frem blev vi virkeligt positivt overraskede. Værelset var rigtig fint og bestod af en dobbelt seng, et mellemstort badeværelse, et tekøkken og en altan med udsigt over bjergene. Endmere havde vores vært Christine lavet en aftale med hotel Roxani, poolen som man har udsigt til fra altanen, om at hendes gæster har fri adgang til deres pool. Poolen var rigtig fin, især god til de dage hvor der var for meget blæst ved stranden. Stranden var kun 5 minutter væk hvilket var dejligt da det er en rigtig flot strand, med udsigt over bjergene. Hvis man ikke er så vild med stenene, skal man blot gå lidt længere ned af stranden, dog generede det ikke os. Byen Gazi, som også kaldes Amoudara (godt at vide hvis man tager bussen) er en rigtig hyggelig by, med massere af restauranter og supermarkeder. Bussen går for enden af vejen til Heraklion og lufthavnen, dog skal man lige være opmærksom på at de forskellige busruter ikke går begge veje, altså skal man typisk tage en anden bus hjem end man tror. Alt i alt var den største oplevelse dog for os de enormt imødekommende og venligtsindede mennesker som til dagligt bor i opgangen, især værten (Christine) og hendes mor (Anthea). Vi blev inviteret op og se Christines landsted hvor de producerer vin, grøntsager og andre lækre ting. Her blev der serveret traditionel græsk mad som var super lækkert. Stedet kan kun anbefales og vi håber ihvertfald at vi kommer tilbage en dag!